Oficiālais Vēstnesis L 076 , 18/03/1997 Lpp. 0032 - 0033



Komisijas Lēmums (1997. gada 25. februāris), ar ko groza Lēmumu 96/659/EK par aizsargpasākumiem saistībā ar Krimas-Kongo hemorāģiskā drudža vīrusu Dienvidāfrikā (dokuments attiecas uz EEZ) (97/183/EK) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1991. gada 15. jūlija Direktīvu 91/496/EEK, kas nosaka principus, kuri reglamentē veterināro pārbaužu organizēšanu dzīvniekiem, ko ieved Kopienā no trešām valstīm un ar kuru groza Direktīvas 89/662/EEK, 90/425/EEK un 90/675/EEK [1], kurā jaunākie grozījumi izdarīti ar Direktīvu 96/43/EK [2] un jo īpaši tās 18. panta 7. punktu, ņemot vērā Padomes 1990. gada 10. decembra Direktīvu 90/675/EEK, ar ko nosaka principus, kuri reglamentē veterināro pārbaužu organizēšanu produktiem, ko ieved Kopienā no trešām valstīm [3], kurā jaunākie grozījumi izdarīti ar Direktīvu 96/43/EK, un jo īpaši tās 19. panta 7. punktu, tā kā Dienvidāfrikā ir apstiprināta Krimas-Kongo hemorāģiskā drudža esība; tā kā ar Komisijas Lēmumu 96/659/EK [4] ir aizliegta dzīvu skrējējputnu un skrējējputnu gaļas ievešana no Dienvidāfrikas, līdz ir noskaidroti lietas apstākļi; tā kā jauna zinātniskā pētniecība ir ļāvusi noskaidrot briesmas saistībā ar dzīvu skrējējputnu un skrējējputnu gaļas ievešanu; tā kā tagad var grozīt Komisijas Lēmumu 96/659/EK, ņemot vērā iegūtās zināšanas; tā kā tagad ir lietderīgi paplašināt lēmumu, lai attiecinātu to uz visiem apgabaliem, kur var izcelties šī slimība; tā kā Padomes Direktīvas 91/494/EEK [5] III nodaļā ir izklāstīti galvenie dzīvnieku veselības noteikumi mājputnu gaļas ievešanai no trešām valstīm; tā kā attiecībā uz skrējējputnu gaļu vēl nav pieņemti sīki izstrādāti veterinārie nosacījumi un apliecības; tā kā Padomes Direktīvas 90/539/EEK [6] III nodaļā ir izklāstīti galvenie dzīvnieku veselības noteikumi dzīvu mājputnu ievešanai no trešām valstīm; tā kā attiecībā uz skrējējputniem vēl nav pieņemti sīki izstrādāti veterinārie nosacījumi un apliecības; tā kā šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu, IR PIEŅĒMUSI ŠO LĒMUMU. 1. pants Komisijas Lēmumu 96/659/EK groza šādi: 1. Virsrakstā svītro vārdus "Dienvidāfrikā". 2. 1. pantā vārdus "Dienvidāfrika" aizstāj ar vārdiem "valstis Āzijā un Āfrikā". 3. 2. pantu aizstāj ar šādu: "2. pants 1. Atkāpjoties no iepriekš minētā 1. panta, dalībvalstis var atļaut ievest skrējējputnu gaļu ar nosacījumu, ka papildus Padomes Direktīvas 91/494/EEK prasībām ir izpildīti I pielikuma noteikumi. 2. Atkāpjoties no iepriekš minētā 1. panta, dalībvalstis var atļaut ievest skrējējputnus ar nosacījumu, ka papildus Padomes Direktīvas 90/539/EEK prasībām ir izpildīti II pielikuma noteikumi." 4. Svītro 3. pantu. 5. Pievieno šādu I un II pielikumu:" “I PIELIKUMS SKRĒJĒJPUTNU GAĻA Kompetentā iestāde nodrošina, lai skrējējputni vismaz 14 dienas pirms kaušanas tiktu izolēti no grauzējiem un ērcēm brīvā vidē. Pirms pārvietošanas uz vidi, kas brīva no ērcēm, putnus vai nu pārbauda, lai pārliecinātos, ka tiem nav ērču, vai arī apstrādā, lai nodrošinātu visu ērču iznīcināšanu uz tiem. Izmantotā apstrāde ir jāprecizē ievešanas apliecībā. Neviena izmantotā apstrāde neatstāj nosakāmas atliekas skrējējputnu gaļā. Katru skrējējputnu partiju pirms kaušanas pārbauda, vai tai nav ērču. Ja kādu atklāj, visu partiju atkal pakļauj pirmskaušanas izolācijai. II PIELIKUMS DZĪVI SKRĒJĒJPUTNI Kompetentā iestāde nodrošina, lai skrējējputni vismaz 21 dienu pirms eksporta tiktu izolēti no grauzējiem un ērcēm brīvā vidē. Pirms pārvietošanas uz vidi, kas brīva no ērcēm, putnus apstrādā, lai nodrošinātu, ka ir iznīcināti visi uz tiem esoši ektoparazīti. Pēc 14 dienām, kas pavadītas no ērcēm brīvā vidē, skrējējputniem piemēro konkurējošu ELISA testu, lai pārbaudītu Krimas-Kongo hemorāģiskā drudža antivielas. Ikvienam izolācijā nonākušam dzīvniekam ir jāuzrāda negatīvs testa rezultāts. Ievedot Kopienā, atkārto apstrādi pret ektoparazītiem un seroloģisko testu.” " 2. pants Dalībvalstis groza pasākumus, ko tās piemēro attiecībā uz skrējējputniem un skrējējputnu gaļu, lai pielāgotu tos šim lēmumam. Tās par tiem informē Komisiju. 3. pants Šis lēmums ir adresēts dalībvalstīm. Briselē, 1997. gada 25. februārī Komisijas vārdā — Komisijas loceklis Franz Fischler [1] OV L 268, 24.9.1991., 56. lpp. [2] OV L 162, 1.7.1996., 1. lpp. [3] OV L 373, 31.12.1990., 1. lpp. [4] OV L 302, 26.11.1996., 27. lpp. [5] OV L 268, 24.9.1991., 35. lpp. [6] OV L 303, 31.10.1990., 6. lpp. --------------------------------------------------